Illum il-Kunsill adotta sensiela ta' atti leġislattivi bħala parti mit-tħejjijiet ta' kontinġenza tiegħu għal xenarju ta' Brexit ta' "ebda ftehim". L-għan ta' dawn l-atti huwa li jillimita l-aktar ħsara serja kkawżata minn Brexit diżordinat f'setturi speċifiċi fejn dan ikun joħloq tfixkil kbir għaċ-ċittadini u n-negozji. Dawn jiġu b'żieda ma' miżuri oħra, bħal dawk dwar id-drittijiet taċ-ċittadini, adottati mill-istati membri bħala parti mit-tħejjijiet tagħhom għal xenarju ta' "ebda ftehim". Dawn il-miżuri huma ta' natura temporanja, limitati fl-ambitu u adottati b'mod unilaterali mill-UE. B'ebda mod m'huma maħsuba biex jirreplikaw il-benefiċċji sħaħ tas-sħubija fl-UE jew it-termini ta' kwalunkwe perjodu ta' transizzjoni, kif previsti fil-ftehim dwar il-ħruġ. F'xi oqsma, huma kondizzjonali fuq l-azzjoni reċiproka tar-Renju Unit. Koordinazzjoni tas-sigurtà soċjali L-atti leġislattivi adottati llum jinkludu regolament li huwa maħsub li jissalvagwardja, f'każ ta' "ebda ftehim", id-drittijiet tas-sigurtà soċjali taċ-ċittadini tal-istati membri tal-UE fir-Renju Unit u taċ-ċittadini tar-Renju Unit fl-UE 27 li bbenefikaw mid-dritt tal-moviment liberu qabel il-ħruġ tar-Renju Unit mill-UE. Dan ser japplika għal: ċittadini tal-istati membri, persuni apolidi u refuġjati, li għalihom tapplika jew kienet tapplika fil-passat il-leġislazzjoni ta' stat membru wieħed jew aktar jew li huma jew kienu f'sitwazzjoni li tinvolvi lir-Renju Unit qabel il-Brexit, kif ukoll il-membri u s-superstiti tal-familja tagħhom; ċittadini tar-Renju Unit, li għalihom tapplika jew kienet tapplika l-leġislazzjoni ta' stat membru wieħed jew aktar qabel il-Brexit, kif ukoll il-membri u s-superstiti tal-familja tagħhom. Il-programmi Erasmus+ u PEACE L-UE trid tiżgura wkoll li ż-żgħażagħ li qed jipparteċipaw fil-programm Erasmus+ ikunu jistgħu jlestu l-istudji tagħhom u jkomplu jirċievu l-finanzjament jew l-għotjiet rilevanti fil-każ ta' "ebda ftehim". Ir-regolament dwar Erasmus+ li ġie adottat illum ikopri kemm il-parteċipanti tal-UE27 fir-Renju Unit kif ukoll il-parteċipanti tar-Renju Unit fl-EU27 fil-mument tal-ħruġ tar-Renju Unit. Regolament ieħor jiżgura t-tkomplija tal-finanzjament, sal-2020, tal-programmi PEACE u INTERREG VA bejn il-kontej tal-fruntiera tal-Irlanda mal-Irlanda ta' Fuq. Sabiex jgħin biex jittaffa l-impatt ta' Brexit ta' "ebda ftehim" fuq is-sajd tal-UE, regolament ġdid ser jippermetti lis-sajjieda u l-operaturi tal-UE jirċievu kumpens skont il-Fond Ewropew għall-Affarijiet Marittimi u s-Sajd (FEMS) għall-waqfien temporanju tal-attivitajiet tagħhom f'każ li l-ilmijiet tar-Renju Unit jingħalqu f'daqqa għall-bastimenti tas-sajd tal-UE. Regolament ieħor għandu l-għan li jiżgura li l-UE tista' tagħti lill-bastimenti tar-Renju Unit aċċess għall-ilmijiet tal-UE sa tmiem l-2019, bil-kondizzjoni li tittieħed azzjoni reċiproka mir-Renju Unit. Dan jinkludi wkoll proċedura ta' awtorizzazzjoni simplifikata valida għaż-żewġ partijiet. L-UE ħadet miżuri temporanji biex tiżgura konnettività bażika tat-trasport bl-ajru u konnettività bażika tat-trasport tal-merkanzija bit-triq u tal-passiġġieri bit-triq f'każ ta' Brexit ta' "ebda ftehim". Dawn il-miżuri jeħtieġu reċiproċità min-naħa tar-Renju Unit. Hemm ukoll fis-seħħ regoli li jiżguraw li t-titjir bejn l-UE u r-Renju Unit jibqa' sikur. Barra minn hekk, l-UE adattat in-netwerks trans-Ewropej tat-trasport tagħha biex tiżgura l-kontinwità għall-investiment fl-infrastruttura. Leġislazzjoni emendata dwar l-organizzazzjonijiet għall-ispezzjoni tal-bastimenti ser tipprovdi ċertezza legali għall-operaturi tal-bastimenti meta r-Renju Unit joħroġ mill-UE. Oġġetti b'użu doppju Il-Kunsill adotta wkoll emenda għar-regolament għall-esportazzjoni ta' ċerti oġġetti b'użu doppju biex jiġi inkluż ir-Renju Unit taħt il-lista ta' pajjiżi terzi b'riskju baxx koperti mill-awtorizzazzjonijiet ġenerali tal-UE għall-esportazzjoni. L-oġġetti b'użu doppju huma materjali, tagħmir u teknoloġija li jistgħu jintużaw kemm għal skopijiet ċivili kif ukoll militari, inkluż il-proliferazzjoni u t-twassil ta' armi nukleari, kimiċi jew bijoloġiċi. Skont id-dritt tal-UE, l-esportazzjoni tagħhom lejn pajjiżi terzi hija kkontrollata. L-awtorizzazzjonijiet ġenerali tal-UE għall-esportazzjoni jippermettu l-esportazzjoni ta' dawn l-oġġetti lejn pajjiżi b'riskju baxx taħt ċerti kondizzjonijiet. Dħul fis-seħħ u applikazzjoni L-atti leġislattivi adottati llum ser jidħlu fis-seħħ ġurnata wara l-pubblikazzjoni u jibdew japplikaw mill-ġurnata wara l-ħruġ tar-Renju Unit f'każ ta' Brexit ta' "ebda ftehim". Atti leġislattivi Regolament dwar miżuri ta' kontinġenza fil-qasam tal-koordinazzjoni tas-sigurtà soċjali Regolament li jippermetti l-kontinwazzjoni ta' attivitajiet ta' mobbiltà ta' tagħlim li għaddejjin taħt il-programm Erasmus+ Regolament li jippermetti l-kontinwazzjoni tal-programmi PEACE u INTERREG VA Regolament li jemenda r-regolament 508/2014 dwar il-Fond Ewropew għall-Affarijiet Marittimi u s-Sajd Regolament li jemenda r-regolament 2017/2403 fir-rigward ta' awtorizzazzjonijiet tas-sajd għal bastimenti tas-sajd tal-UE fl-ilmijiet tar-Renju Unit u operazzjonijiet tas-sajd ta' bastimenti tas-sajd tar-Renju Unit fl-ilmijiet tal-UE Regolament li jiżgura konnettività bażika tat-trasport tal-merkanzija bit-triq u t-trasport bit-triq tal-passiġġieri Regolament li jiżgura konnettività bl-ajru bażika Regolament dwar ċerti aspetti tas-sikurezza tal-avjazzjoni Regolament li jemenda r-regolament dwar il-Faċilità Nikkollegaw l-Ewropa Regolament li jemenda r-regolament dwar l-organizzazzjonijiet għall-ispezzjoni u l-perizji tal-vapuri Regolament għall-esportazzjoni ta' ċerti oġġetti b'użu doppju mill-UE għar-Renju Unit u l-Irlanda ta' Fuq Stqarrijiet għall-istampa Niżguraw il-kontinwazzjoni tal-attivitajiet ta' Erasmus+ f'każ ta' Brexit bla ebda ftehim: il-Kunsill japprova abbozz ta' miżuri ta' kontinġenza (stqarrija għall-istampa, 19/03/2019) Inżommu l-intitolamenti tas-sigurtà soċjali fil-każ ta' Brexit ta' ebda ftehim: il-Kunsill japprova abbozz ta' miżuri ta' kontinġenza (stqarrija għall-istampa, 22/02/2019) L-iżgurar ta' finanzjament kontinwu għall-programm PEACE wara l-Brexit: il-Kunsill jaqbel dwar il-pożizzjoni tiegħu (stqarrija għall-istampa, 30/01/2019) Konnettività bażika bit-triq f'każ ta' Brexit mingħajr ftehim – ftehim proviżorju mal-Parlament (stqarrija għall-istampa, 26/02/2019) Konnettività bl-ajru bażika f'każ ta' Brexit ta' ebda ftehim – ftehim proviżorju mal-Parlament (stqarrija għall-istampa, 19/02/2019) Organizzazzjonijiet għall-ispezzjoni tal-vapuri – l-istati membri japprovaw il-ftehim mal-Parlament dwar emenda relatata mat-tħejjija tal-Brexit (stqarrija għall-istampa, 25/01/2019) L-UE tadatta netwerks trans-Ewropej tat-trasport biex tħejji għal Brexit ta' ebda ftehim – il-presidenza tilħaq ftehim proviżorju mal-Parlament (stqarrija għall-istampa, 08/02/2019) Niżguraw titjiriet sikuri wara l-Brexit (stqarrija għall-istampa, 22/02/2019) Ara l-paġna tal-laqgħa